Trek meeste voordeel uit vanjaar se vakansiedaeMet Nuwejaarsdag op Saterdag 1 Januarie reeds agter die rug, is vanjaar se volgende vakansiedag Menseregtedag op Maandag 21 Maart. (Foto: Maroela Media) Suid-Afrikaners sal vanjaar 12 openbare vakansiedae hê, met ŉ bykomende dag om ŉ openbare vakansiedag te vier wat op ŉ Sondag val. Volgens die Wet op Openbare Vakansiedae kan ŉ Maandag as ŉ openbare vakansiedag beskou word wanneer die datum van ŉ vakansiedag op die voorafgaande Sondag val. Dit sal beteken Suid-Afrikaners kan vanjaar op Maandag 2 Mei Werkersdag vier. Met Nuwejaarsdag op Saterdag 1 Januarie reeds agter die rug, is vanjaar se volgende vakansiedag Menseregtedag op Maandag 21 Maart. Hier is ŉ lys van die vakansiedae wat daarop volg: Paasnaweek begin vanjaar op Vrydag 15 April. (Foto: Maroela Media) Paasnaweek sal dus vanjaar op Vrydag 15 April begin en afsluit op Maandag 18 April. Werknemers kan ook vanjaar voordeel trek uit langnaweke, met Menseregtedag (21 Maart) en Versoeningsdag (16 Desember) wat onderskeidelik op ŉ Maandag en ŉ Vrydag val. Werknemers kan ook slim te werk gaan met hulle verlofdae deur langer naweke te skep. Deur byvoorbeeld op Vrydag 17 Junie verlof te neem, kan jy ŉ vierdagnaweek skep. Dieselfde kan in Augustus gedoen word deur op Maandag die 8ste verlof te neem. Jy kan ook agt dae verlof neem tussen Donderdag 14 April en Dinsdag 3 Mei en sodoende altesaam 18 dae afneem weens die openbare vakansiedae wat oor April versprei is. Bykomende bronne: Business Tech, Good Things Guy